哭諸故人因寄元八
作者：白居易
朝代：唐

paragraphs: 昨日哭寢門，今日哭寢門。
借問所哭誰，無非故交親。
偉卿既長往，質夫亦幽淪。
屈指數年世，收涕自思身。
彼皆少於我，先爲泉下人。
我今頭半白，焉得身久存。
好狂元郎中，相識二十春。
昔見君生子，今聞君抱孫。
存者盡老大，逝者已成塵。
早晚升平宅，開眉一見君。